মাসখানেক আগেও ছিলেন শতাধিক রোহিঙ্গা। কিন্তু এখন কার্যত জনশূন্য রাজ্যে রোহিঙ্গাদের একমাত্র আশ্রয় শিবির। চিহ্নিত করে মায়ানমারে ফেরত পাঠানো হতে পারে, এই আতঙ্কেই ‘পরিচয় গোপন করে লুকিয়ে থাকার’ জায়গা খুঁজছেন তাঁরা।
দক্ষিণ ২৪ পরগনার বারুইপুরের কাছে হাড়দহ গ্রামে ২০১৭ সালের ডিসেম্বরে জনা তিরিশ রোহিঙ্গাকে নিয়ে ওই আশ্রয় শিবির শুরু হয়। পরে কয়েকশো রোহিঙ্গা সেখানে আশ্রয় নেন। কিন্তু এখন মাত্র তিনটি রোহিঙ্গা পরিবার ওই শিবিরে রয়েছে। আজ, বুধবার দু’টি পরিবারের ওই শিবির ছাড়ার কথা। বাকি পরিবারটিও দু-একদিনের মধ্যে চলে যাবে। ওই আশ্রয় শিবিরের উদ্যোক্তা তথা ‘দেশ বাঁচাও সামাজিক কমিটি’ নামে একটি স্বেচ্ছাসেবী সংস্থার কর্ণধার হোসেন গাজি জানান, শেষ পরিবারটি চলে যাওয়ার পর বন্ধ করে দেওয়া হবে আশ্রয় শিবির।
কেন দলে দলে আশ্রয় শিবির ছাড়ছেন রোহিঙ্গারা? সম্প্রতি কেন্দ্রীয় স্বরাষ্ট্রমন্ত্রী রাজনাথ সিংহের সঙ্গে মুখ্যমন্ত্রী মমতা বন্দ্যোপাধ্যায়, ঝাড়খণ্ডের মুখ্যমন্ত্রী রঘুবর দাস, বিহারের উপ-মুখ্যমন্ত্রী সুশীল কুমার এবং ওড়িশার অর্থমন্ত্রী শশিভূষণ বেহরার বৈঠকের পরই রোহিঙ্গাদের মধ্যে আতঙ্ক ছড়িয়েছে বলে সূত্রের খবর। ওই বৈঠকে রাজনাথ রোহিঙ্গা অনুপ্রবেশকারীদের চিহ্নিত করে তাঁদের বায়োমেট্রিক তথ্য নথিভূক্ত করতে নির্দেশ দেন রাজ্যগুলিকে। কিছুদিন আগে অসমের সাত রোহিঙ্গাকে মায়ানমারে ফেরত পাঠিয়েছে কেন্দ্র। রোহিঙ্গা রোহিঙ্গারা ভয় পাচ্ছেন, তাঁদের সকলকেই মায়ানমারে ফেরত পাঠানো হবে। তাই তাঁরা বিচ্ছিন্নভাবে শিবির ছেড়ে অজ্ঞাত এলাকায় চলে যাচ্ছেন। 
হাড়দহের রোহিঙ্গা শিবিরে বসে রাখাইনের সেগমদারার বাসিন্দা মহম্মদ ইসলাম বলেন, ‘‘গুলি করে মেরে ফেলুন। কিন্তু মায়ানমারে পাঠাবেন না। ওখানে আমাদের মরতে তো হবেই। তার আগে অমানুষিক নির্যাতন সহ্য করতে হবে।’’ নাম প্রকাশে অনিচ্ছুক বুচিডাঙার বাসিন্দা এক রোহিঙ্গা শরণার্থীর কথায়, ‘‘দেশ ছাড়ার পর থেকে দল বেঁধে ছিলাম। এখন শিবির ছেড়ে পরিচয় গোপন করে মানুষের মধ্যে মিশে যাওয়ার চেষ্টা করছি।’’